ROZHODNUTIE KOMISIE
z 20. januára 2005,
ktorým sa mení a dopĺňa rozhodnutie Komisie 2003/881/ES o veterinárnych podmienkach a veterinárnych osvedčeniach pri dovozoch včiel (Apis mellifera a Bombus spp.) z určitých tretích krajín, pokiaľ ide o Spojené štáty americké
(oznámené pod číslom dokumentu K(2005) 5567)
(Text s významom pre EHP)
(2005/60/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/65/EHS (1) z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v prílohe A oddiel I smernice 90/425/EHS, a na ich dovoz do Spoločenstva, najmä na jej článok 17 ods. 2 písm. b) a ods. 3 písm. a) a článok 19 písm. b),
keďže:
(1)
Rozhodnutie Komisie 2003/881/ES (2) ustanovuje veterinárne podmienky a veterinárne osvedčenia pri dovozoch včiel (Apis mellifera a Bombus spp.) z určitých tretích krajín.
(2)
Malý úľový chrobák (Aethina tumida) a roztoč Tropilaelaps (Tropilaelaps spp.) sú exotickými škodcami napadajúcimi včely medonosné, ktoré sa rozšírili do mnohých tretích krajín, pričom vytvárajú vážne problémy pre včelárstvo. S cieľom zabrániť ich zavlečeniu do EÚ boli rozhodnutím 2003/881/ES ustanovené ochranné opatrenia na dovoz živých včiel.
(3)
Z dôvodu charakteristických vlastností týchto chorôb a neprítomnosti štandardu ich povinného oznamovania OIE (Medzinárodnému úradu pre nákazy zvierat) vyžadujú požiadavky dovozu živých včiel do EÚ oznamovaciu povinnosť pre malého úľového chrobáka a roztoča Tropilaelaps na celom území vyvážajúcej tretej krajiny. Príslušný orgán USA (APHIS - Animal and Plant Health Inspection Service) informoval útvary Komisie, že to tak nie je v prípade všetkých štátov USA. Z tohto dôvodu požiadali Komisiu o povolenie výnimky oprávňujúcej vývoz živých včelích kráľovien z Havaja, ktorý je geograficky oddelený od všetkých ostatných členských štátov USA, a kde pre choroby platí oznamovacia povinnosť.
(4)
Príslušný orgán USA odovzdal všetky potrebné informácie týkajúce sa veterinárnej situácie včiel na Havaji, pričom zdôraznil, že od roku 1985 neboli dovezené na ich územie žiadne včely a pravidelne sa vykonáva program prieskumu na zistenie chorôb včiel vrátane malého úľového chrobáka (Aethina tumida) a roztoča Tropilaelaps (Tropilaelaps spp.).
(5)
Vzhľadom na osobitnú geografickú polohu Havaja a jeho veterinárnu situáciu, pokiaľ ide o choroby včiel, by sa mal zaviesť mechanizmus regionalizácie pre izolované územia, ktorý by umožňoval primerané výnimky, a takáto výnimka by sa mala povoliť pre Havaj, aby sa umožnil dovoz živých včelích kráľovien a živých čmelích kráľovien výlučne z tejto časti USA.
(6)
Článok 1 a prílohy k rozhodnutiu Komisie 2003/881/ES by sa mali zodpovedajúcim spôsobom zmeniť a doplniť.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie Komisie 2003/881/ES sa mení a dopĺňa takto:
1.
Článok 1 sa nahrádza takto:
„Článok 1
1. Členské štáty povolia dovoz včiel (Apis mellifera a Bombus spp.), ako to predpokladá smernica 92/65/EHS, za predpokladu, že boli splnené tieto požiadavky:
-
pochádzajú z tretích krajín alebo ich častí uvedených v časti 1 prílohy III,
-
je k nim priložené veterinárne osvedčenie podľa vzoru uvedeného v prílohe I a poskytujú záruky uvedené v tomto vzore, a
-
zásielky sa obmedzujú na maximálne 20 sprevádzajúcich včiel na jednu včeliu kráľovnú v jednej klietke s touto kráľovnou.
2. Členské štáty povolia iba dovoz včiel (Apis mellifera a Bombus spp.) uvedených v odseku 1 z tretej krajiny, ak prítomnosť moru včelieho plodu, malého úľového chrobáka (Aethina tumida) a roztoča Tropilaelaps (Tropilaelaps spp.) je oznamovanými chorobami/škodcami na celom území tejto tretej krajiny.
Odchylne sa dovoz včiel povolí z geograficky a epidemiologicky izolovanej časti tretej krajiny uvedenej v časti 2 prílohy III. Ak sa takáto výnimka uplatní, dovoz včiel zo všetkých ostatných častí územia tejto tretej krajiny, ktoré nie sú uvedené v časti 2 prílohy III, sa automaticky vylúči.
3. Na určených miestach, na ktorých sa úle podrobia úradnej kontrole, sa kráľovné preložia do nových klietok predtým, než sa vpustia do miestnych kolónií.
4. Klietky, sprievod a ostatný materiál, ktorý sprevádzal kráľovné z tretej krajiny pôvodu, sa odošlú do laboratória na vyšetrenia na prítomnosť malého úľového chrobáka, jeho vajíčok alebo lariev a príznaky roztoča Tropilaelaps. Po laboratórnom vyšetrení sa všetok materiál zničí.“
2.
Príloha I sa nahrádza prílohou I k tomuto rozhodnutiu.
3.
Príloha II tohto rozhodnutia sa vkladá ako nová príloha III.
Článok 2
Toto rozhodnutie sa uplatňuje od 7. februára 2005.
Článok 3
Toto rozhodnutie je určené členských štátom.
V Bruseli 20. januára 2005